**TYÖSUHDEKEKSINTÖLAUTAKUNTA** **Lausunto 3/2015**

**Hakijat** A ja B

**Vastapuoli**  T Oy (konkurssissa)

**Asia** Lausuntopyynnön tutkiminen

**Vireille** 7.4.2014

**Annettu** 9.6.2015

**ASIAN TAUSTA**

Hakemus koskee hakijoiden kehittämää menetelmää veden tuotantoa ja käsittelemistä varten.

Hakijat ovat olleet työnantajan palveluksessa 2011 tehdessään työsuhdekeksintöä koskeneen ilmoituksen. Työnantaja ei ole neljän kuukauden sisällä ilmoittanut ottavansa keksintöön oikeuksia, mutta työnantaja on [pvm] 2013 hakenut keksinnölle patenttia. Hakijat eivät ole hyväksyneet tarjottua korvausta keksinnön käyttöönottamisesta.

Työnantaja on asetettu konkurssiin [pvm] 2013.

**ASIAN KÄSITTELY**

*Hakijat* ovat pyytäneet työsuhdekeksintölautakuntaa antamaan lausunnon heille kuuluvasta kohtuullisesta korvauksesta. Hakijoiden mukaan heillä olisi parempi oikeus keksintöön, joka pitäisi palauttaa lailliselle omistajalle.

*T Oy:n konkurssipesän* mukaan T Oy:n konkurssipesässä on ollut konkurssivalvonta [pvm] 2013. Hakijoille on lähetetty konkurssivalvonnasta tieto, mutta he eivät ole valvoneet nyt korvausvaatimuksena esittämäänsä saatavaa. Koska työnantajan toiminta on päättynyt eikä vaatimusta voida kohdistaa konkurssipesään, edellytyksiä kohtuullisen korvauksen määräämiselle ei ole.

*Hakijoiden* mukaan konkurssipesän esittämä selvitys ei ole työsuhdekeksintölain mukainen. Työnantaja ei ole noudattanut lain säännöksiä ottaessaan keksinnön käyttöönsä. Hakijoilla on oikeus kohtuulliseen korvaukseen.

**TYÖSUHDEKEKSINTÖLAUTAKUNNAN RATKAISU**

Työsuhdekeksintölain 11 §:n 1 momentin mukaan työsuhde­keksintölautakunta voi antaa lausuntoja ainoastaan työsuhdekeksintölain tai oikeudesta korkeakouluissa tehtäviin keksintöihin annetun lain soveltamista koskevissa asioissa.

Työsuhdekeksintölain 12 §:n 1 momentin mukaan työnantajalle tai työntekijälle tämän lain mukaan kuuluvia oikeuksia koskevat riita-asiat käsitellään markkinaoikeudessa.

Hakijoiden mukaan heillä olisi parempi oikeus keksintöön, joka pitäisi palauttaa lailliselle omistajalle. Työsuhdekeksintölautakunta kuitenkin katsoo, ettei se ole toimivaltainen ottamaan kantaa hakemuksen kohteena olevan keksinnön perusteella myönnetyn patentin omitusoikeuteen. Patentin omistusoikeutta koskeva riita tulee näin ollen saattaa toimivaltaisen tuomioistuimen käsiteltäväksi.

Hakijat ovat myös vaatineet entiseltä työnantajaltaan T Oy:ltä työsuhdekeksintölain mukaista kohtuullista korvausta. T Oy on kuitenkin asetettu konkurssiin [pvm] 2013.

Työsuhdekeksintölautakunta toteaa, että kohtuullista korvausta koskevat lausunnot ovat luonteeltaan suosituksia, eikä niillä ei ole osapuolia oikeudellisesti sitovaa vaikutusta. Tällöin lausuntopyynnön tutkimiselle joudutaan asettamaan vaatimuksia myös sen suhteen, miten todennäköisenä kohtuullisen korvauksen maksamista tulee pitää, jotta lausuntopyynnön tutkimista voidaan pitää perusteltuna. Jos kohtuullisen korvauksen maksaminen olisi erittäin epätodennäköistä tai jos korvauksen arvioiminen edellyttäisi muun kuin työsuhdekeksintöjä koskevan lainsäädännön pitkälle menevää arviointia, edellytyksiä lausuntopyynnön tutkimiselle ei välttämättä ole. Jos hakija kaikesta huolimatta katsoisi kohtuullisen korvauksen määräämisen edellytysten olevan käsillä, hänen tulisi tällöin saattaa asia toimivaltaisen tuomioistuimen arvioitavaksi.

Asiassa esitetyn selvityksen mukaan T Oy:n konkurssi­pesässä on ollut [pvm] 2013 konkurssivalvonta, josta on asiassa esitetyn selvityksen mukaan lähetetty tieto myös hakijoille. T Oy:n konkurssi­pesän pesänhoitajan mukaan hakijat eivät ole valvoneet työsuhdekeksintölain mukaista saatavansa konkurssivalvonnassa, vaikka he ovat tienneet konkurssivalvonnan toimitta­misesta, ja näin ollen hakijat eivät voisi enää tässä vaiheessa esittää konkurssipesälle saatavia koskevia uusia vaatimuksia.

Työsuhdekeksintölautakunta toteaa, ettei se ole toimivaltainen tutkimaan konkurssilainsäädännön tulkintaa koskevia kysymyksiä. Näin ollen asiassa saatujen selvitysten perusteella lautakunta katsoo, että lausuntopyynnön tutkimiselle ei ole perusteita.

**Työsuhdekeksintölautakunnan lausunto**

Työsuhdekeksintölautakunta jättää lausuntopyynnön tutkimatta.

Eero Mantere Tomi Rantasaari

Puheenjohtaja sihteeri

Asian ratkaisuun osallistuivat: Eero Mantere, Ralf Forsén, Mari Komulainen, Maunu Korpela, Jaakko Laurila, Anu-Tuija Lehto, Marja-Leena Mansala, Veli Sinda ja Riikka Tähtivuori.